‘Ons vorder met kragprobleem’ – RamaphosaPres. Cyril Ramaphosa. (Foto: Twitter / Cyril Ramaphosa) Pres. Cyril Ramaphosa sê hoewel beurtkrag nog lank vir Suid-Afrikaners sal bly geld, maak Eskom wel vordering om aandag te gee aan die land se kragprobleem deur ingrypings in te stel om energievoorsiening te verhoog. Hierdie ingrypings sal help om die erns en frekwensie van beurtkrag te verminder. Volgens Ramaphosa is Eskom reeds besig om maatreëls te implementeer om die toestand van sy kragstasies se opwekkingseenhede te verbeter en ook aandag te gee aan die kwessies van steenkoolvoorsiening en die swak gehalte steenkool. Dit is die grootste probleme wat tot beurtkrag bydra. Suid-Afrikaners moes die afgelope twee weke beurtkragfases 5 en 6 trotseer en fase 3 en 4 word tans geïmplementeer. “Hoewel ons al moedeloos is oor beurtkrag, is daar tog lig aan die einde van die toneel. As ons net verby die mees onmiddellike krisis kyk, is daar werklike tekens van vordering en goeie redes om optimisties te wees,” skryf Ramaphosa in sy weeklikse nuusbrief. “Terwyl ons met groter dringendheid werk om die onmiddellike probleem van ŉ onbetroubare kragstelsel reg te stel, is ons ook besig om die grondslag te lê vir ŉ volhoubare, blywende oplossing vir die land se elektrisiteitsprobleme.” Verhoog kragvoorsiening Wat die verbetering van steenkoolvoorsiening betref, sê Ramaphosa Eskom kyk daarna om ’n samewerkingsooreenkoms met Transnet te bewerkstellig oor die vervoer van steenkool en monitering van die konsekwentheid van die verskaffing van steenkoolmyne aan kragstasies. “Verder word kundiges met ondervinding in die bestuur van kragstasies ook teruggebring om te help met aanlegbedryf, bestuur en mentorskap. Die regering gee noukeurig aandag aan die vaardighede, ervaring en vermoëns van die Eskom-leierskap om te verseker dat die maatskappy die beste mense op alle vlakke van die organisasie het. “Om te verseker dat kritieke instandhouding sonder vertragings onderneem word, is besprekings ook tans aan die gang om plaaslike inhoudsvereistes vir onderdele te vergemaklik en om die toerustingvervaardigers te gebruik om instandhouding te onderneem.” Om die onmiddellike energietekort te takel het Eskom sedert Julie gewerk aan die verkryging van noodkrag, en het die afgelope week kragaankoopprogramme vir sowat 1 000 MW se noodkapasiteit van maatskappye met bestaande opwekkingskapasiteit van stapel gestuur. Die invoer van krag van buurlande is ook verseker. Die regering het verlede week kragkoopooreenkomste vir 420 MW onderteken met die eerste drie voorkeurbieërs onder bodvenster 5 van die program vir hernubare energie. Die drie projekte sal na verwagting in Oktober 2024 by die netwerk aansluit, en voorbereidings is aan die gang om ooreenkomste met die oorblywende 22 voorkeurbieërs te teken. Die hoeveelheid opwekkingskapasiteit wat van bodvenster 6 verkry moet word, sal van 2 600 MW tot 4 200 MW verhoog word. “Die Nasionale Elektrisiteitskrisiskomitee wat ek in Julie aangestel het, gee aandag aan die wetgewende en beleidshervormings wat ŉ meer doeltreffende, mededingende elektrisiteitsektor sal vestig. “Ons het die wysigings wat die lisensiëringsdrempel vir private opwekkingsprojekte verwyder vir openbare kommentaar gepubliseer. Dit sal die weg baan vir investering in groter projekte op nutsskaal wat vinnig nuwe opwekkingskapasiteit by die netwerk sal voeg.” Ramaphosa sê die tydraamwerke vir energieprojekte wat grondgebruikmagtigings en netwerkaansluitinggoedkeurings ontvang, is aansienlik verminder, asook die Nasionale Energiereguleerder se registrasieproses vir opwekkingsfasiliteite. Verminder vraag na elektrisiteit Ramaphosa sê terwyl Eskom werk om die voorsiening van elektrisiteit te verhoog, moet daar ook ŉ groter poging aangewend word om die vraag na elektrisiteit te verminder, veral tydens spitstye. “Ons moet as burgers saamwerk ​​om die druk op die nasionale kragnetwerk te verlig. Dit beteken om elektrisiteit spaarsamig te gebruik, onwettige verbindings aan te meld en te betaal vir die elektrisiteit wat ons gebruik. “Besighede, huishoudings en staatsdepartemente wat Eskom skuld, moet opdok sodat Eskom beter in staat kan wees om kritieke instandhouding te onderneem wat nodig is om die ligte aan te hou.”